محمد امین شنقیطی

**محمد امین شنقیطی، جنھیں آبّ ولد اخطور کے نام سے بھی جانا جاتا ہے ([[1325ھ]] – [[1393ھ]] / [[1907ء]] – [[1974ء]])**، سعودی عرب کے ممتاز عالم ، مفسر، فقیہ ، اصولی اور لغوی تھے۔ ان کا اصل تعلق موریتانیہ سے تھا۔ وہ سعودی ہیئتِ کبار العلماء اور رابطۃ العالم الاسلامی کے رکن بھی رہے۔   .
## نسب و قبیلہ
ان کا پورا نام محمد امین بن محمد مختار بن عبد القادر بن محمد بن احمد نوح بن محمد بن سيدي احمد بن مختار ہے۔ وہ اولاد طالب اوبک کے خاندان سے تعلق رکھتے تھے، جو أولاد كرير بن موافى بن يعقوب بن جاكن الابر کی نسل سے ہیں۔ کہا جاتا ہے کہ جاكن الأبر کا نسب بالآخر غالب تک پہنچتا ہے، جو نبی محمدؐ کے جد امجد تھے۔
### پیدائش اور تعلیم
محمد امین شنقیطی کی ولادت قریہ قرو (موریتانیہ) میں 1325ھ / 1907ء میں ہوئی۔ وہ کم عمری میں یتیم ہو گئے تھے، چنانچہ ان کی پرورش ان کے اخوال (ماموں) نے کی، جنھوں نے ان کی تعلیم و تربیت کا بہترین اہتمام کیا۔ انھوں نے اپنے ماموں کے گھر میں ہی قرآن کریم، سیرت نبوی، ادب اور تاریخ کی تعلیم حاصل کی، جو ان کی پہلی درسگاہ ثابت ہوئی۔ بعد ازاں انھوں نے اپنے ملک کے کئی مشہور علما سے علمی استفادہ کیا اور ان سے اجازاتِ علمیہ حاصل کیں۔
وہ اپنی ذہانت، فصاحت، محنت اور وقار کے لیے مشہور تھے۔
### علمی و عملی خدمات
محمد امین شنقیطی موریتانیہ کے ممتاز علما میں شمار ہوتے تھے۔ ابتدا میں انھوں نے اپنے وطن میں قاضی (جج) کے طور پر خدمات انجام دیں اور حکمرانوں و عوام دونوں کا ان پر اعتماد تھا۔
سن 1365ھ میں وہ حج کے لیے سعودی عرب آئے۔ یہ سفر محض عبادت کا نہیں بلکہ علمی سفر بھی تھا اور ان کے بعض شاگرد بھی ان کے ساتھ تھے۔ ان کے علم و فضل سے متاثر ہو کر بادشاہ عبد العزیز آل سعود نے انھیں سعودی شہریت عطا کی۔

اس کے بعد انھوں نے دار العلوم، مدینہ منورہ (1369ھ) میں تدریس کا آغاز کیا، پھر 1371ھ میں ریاض منتقل ہو گئے جہاں انھوں نے المعہد العلمی اور کلیۃ الشریعۃ و اللغۃ العربیۃ میں تدریس کی۔ سن 1381ھ میں وہ الجامعۃ الإسلامیۃ بالمدینہ المنورہ کے ابتدائی اساتذہ میں شامل ہوئے اور بعد میں مجلس الجامعۃ کے رکن بنے۔

انھیں رابطۃ العالم اسلامی کے مجلسِ تاسیس اور ہیئتِ کبار العلماء (8 رجب 1391ھ) میں بھی رکنیت ملی۔
سن 1385ھ میں انھوں نے متعدد اسلامی ممالک کا دعوتی و علمی سفر کیا اور اللہ کی راہ میں تبلیغ کا فریضہ انجام دیا۔
### اساتذہ
محمد امین شنقیطی نے کئی جلیل القدر علما سے استفادہ کیا، جن میں نمایاں ہیں:
* شیخ محمد بن صالح
* شیخ أحمد الافرم بن محمد المختار جكنی
* شیخ محمد بن نعمہ بن زيدان
* شیخ أحمد بن عمر
* شیخ احمد فال بن آدو جكنی
* شیخ أحمد بن مود جكنی 

### شاگرد
ان کے شاگردوں کی تعداد بے شمار ہے، خواہ موریتانیہ میں ہوں یا مدینہ، ریاض اور دیگر شہروں میں۔ چند معروف شاگرد:
* شیخ عبد العزیز بن باز (منطق میں ان کے شاگرد رہے)
* شیخ عطیة محمد سالم
* شیخ حمود بن عقلاء شعیبی
* شیخ حماد الأنصاری
* شیخ سعد بن محمد شقیران (مفتی القویعیۃ و امام جامعها القدیم)
* شیخ عبد الرحمن بن عبوده
اور معهد العلمی میں ان سے استفادہ کرنے والوں میں:
* شیخ محمد صالح عثیمین
* شیخ عبد الرحمن براک
* شیخ بکر ابو زید
وغیرہ شامل ہیں۔
اسی طرح غیر عرب ممالک سے بھی علما ان سے فیض یافتہ ہوئے جیسے ثناء اللہ مدنی اور شیخ احمد شاكر۔

### تصانیف
محمد امین شنقیطی نے کئی علمی و تفسیری کتب تصنیف کیں، جن میں نمایاں ہیں:
* 1. أضواء البيان في إيضاح القرآن بالقرآن
(قرآن کی تفسیر قرآن سے کرنے پر مبنی عظیم الشان تفسیر)
* 2. دفع إيهام الاضطراب عن آيات الكتاب
* 3. العذب النمير من مجالس الشنقيطي في التفسير
(تفسیر کے دروس پر مشتمل مجموعہ، صوتی دروس سے مستخرج)
* 4. الأسماء والصفات نقلاً وعقلاً
* 5. الفیہ فی المنطق
* 6. آداب البحث والمناظرة
* 7. خالص الجمان في أنساب العرب
* 8. نظم في الفرائض
* 9. مذكرة أصول الفقه على روضة الناظر
* 10. رحلة خروجه إلى الحج
* 11. المعلقات العشر وأخبار شعرائها
* 12. منع جواز المجاز في المنزل للتعبد والإعجاز 
## شنقیطی کے بارے میں آراء
* محمد بن ابراہیم آل شیخ نے کہا: ’’وہ سر سے لے کر پاؤں تک علم سے بھرا ہوا تھا‘‘ اور یہ بھی فرمایا: ’’وہ علم، قرآن، عربی زبان اور عربوں کے اشعار میں ایک نشانی تھا۔‘‘
* عبد العزیز بن باز نے کہا: ’’جب کوئی ان کی تفسیر میں گفتگو سنتا تو ان کے علم کی وسعت، مطالعے، فصاحت اور بلاغت پر حیران رہ جاتا اور ان کی بات سن کر کبھی اکتاہٹ محسوس نہیں ہوتی۔‘‘
* محمد ناصر الدین البانی نے کہا: ’’علموں کے جمع کرنے میں میں نے ان جیسا کوئی نہیں دیکھا‘‘ — اور ان کا موازنہ شیخ الاسلام ابن تیمیہ سے کیا۔
* بکر بن عبد اللہ ابو زید نے کہا: ’’اگر اس زمانے میں کوئی ایسا شخص ہے جو ’شیخ الاسلام‘ کہلانے کا مستحق ہو تو وہ یہی ہیں۔‘‘
* حماد انصاری نے کہا: ’’انھیں غیر معمولی اور قوی حافظہ حاصل تھا اور اپنے وقت میں نادر المثال تھے۔‘‘
* بکر بن عبد اللہ أبو زید نے یہ بھی کہا: ’’وہ دنیا سے بے رغبت تھے، میں نے خود دیکھا کہ وہ کرنسی کے مختلف نوٹوں کو بھی نہیں پہچانتے تھے۔‘‘
### وفات
محمد امین شنقیطی مکہ مکرمہ میں حج کی ادائیگی کے بعد 17 ذی الحجہ 1393ھ بمطابق 10 جنوری 1974ء کو وفات پا گئے۔ ان کی نمازِ جنازہ مسجدِ حرام میں ادا کی گئی اور انھیں مکہ کی مقبرہ جنت المعلیٰ میں دفن کیا گیا۔ ان پر مسجدِ نبوی میں بھی نمازِ غائب ادا کی گئی۔

## حوالہ جات

## بیرونی روابط
* موقع الشيخ

زمرہ:1974ء کی وفیات
زمرہ:1973ء کی وفیات
زمرہ:1913ء کی وفیات
زمرہ:1907ء کی پیدائشیں
زمرہ:1905ء کی پیدائشیں
زمرہ:1887ء کی پیدائشیں
زمرہ:1872ء کی پیدائشیں
زمرہ:جنت المعلیٰ میں مدفون شخصیات
زمرہ:مالکی علما
زمرہ:موریتانی مصنفین
زمرہ:مسلم الٰہیات دان
زمرہ:سلفی شخصیات
زمرہ:ویکی ڈیٹا والے صفحات
زمرہ:ویکی ڈیٹا سے ماخوذ پیشہ ورانہ زبان
زمرہ:شاگرد ویکی ڈیٹا سے ماخوذ
زمرہ:تصویر ویکی ڈیٹا سے ماخوذ
زمرہ:1325ھ کی پیدائشیں
زمرہ:1393ھ کی وفیات